·        יש לייעד המכתב ל: Foundation for Higher Education and Culture Switzerland , ולפנות ל: Dear Foundation members.

Dear Foundation members

שמי נויה אוטמזגין-ראובן, נולדתי לפני 28 שנה בעיר ערד וכיום אני גרה ביישוב הקהילתי 'מיתר' (MEITAR). אני נשואה טרייה לרועי (Roi) ביתם של עמרם (amram) ויהודית (Yehudit) ואחות לשלומי (shlomi) (41, מהנדס תוכנה) אורטל ((ortal (38, אחות בבית חולים) ומור ((mor (26, סטודנטית ללימודי חינוך). בשנת 2010 התגייסתי לצה"ל ושירתתי בחיל החינוך והנוער. תחילה כמפקדת בשבוע הגדנ"ע, במסגרתו מגיעים בני נוער מבתי ספר שונים בארץ להתנסות בחוויה הצבאית ולאחר מכן, כמפקדת ורס"פ של חיילים שעתידים להיות מפקדים בגדנ"ע.כהמשך טבעי לשירות הצבאי ידעתי שאני רוצה לעסוק בעתיד בחינוך. בשל כך בשנת 2015 התחלתי את לימודי התואר הראשון באוניברסיטת 'בן גוריון בנגב' במחלקה לחינוך במסלול פסיכולוגיה במערכת החינוך ובחטיבה ללימודי מגדר. במסגרת לימודי התואר הראשון נחשפתי לתפקידה הייחודי של יועצת בית הספר. גיליתי מקצוע הטומן בחובו את האפשרות להשפיע, לתמוך, לייעץ ולעזור במגוון רחב של מוקדים בתוך בית הספר (תלמידים, מורים והורים) ומחוצה לו ובשל כך בחרתי להמשיך ללימודי התואר השני בייעוץ חינוכי ((Educational Counseling MA Program. חוויות הלימודים באוניברסיטה הינן מאתגרות ומספקות. באמצעות המפגשים עם המרצים, הסטודנטים, היועצות החינוכיות והתלמידים ניתנת לי האפשרות להרחיב את הידע, לבחון את המציאות באופן ביקורתי ולערער על הנורמות והערכים המנחים אותי כאשת חינוך וכאדם. בנוסף ללימודי, זו השנה השנייה שבה אני משמשת כעוזרת הוראה בקורס מבוא לפסיכולוגיה התפתחותית Introduction to developmental psychology (for BA students)). מסגרת לימודית זו מאפשרת לי לפגוש סטודנטים מכל קצוות החברה בתחילת דרכם האקדמית, אשר הצלחתם חשובה לי מאוד. ב-4 השנים האחרונות אני מתנדבת בעמותת "Make A Wish" המגשימה חלומות לילדים חולים במחלות מסכנות חיים בגילאי 3-18. לרוב, המפגשים עם הילדים החולים ומשפחותיהם לא פשוטים ברמה הרגשית אך הם מלווים בסיפוק אדיר, מחמים את הלב ומכניסים המון הערכה ופרופורציה לחיי. חוויות הלימודים של התואר הראשון והשני כמו גם המפגש עם הסטודנטים הצעירים, מעוררים בי מוטיבציה ורצון רב להמשיך את לימודיי האקדמיים. ישנה חשיבות רבה לחקור, להנגיש ולפתח ידע בעיקר במסגרת תחומים שטרם נחקרו לעומק. יתרה מכך, התרומה החברתית, החינוכית והמקצועית אותה ניתן להפיק בזכות המחקרים היא בעלת ערך רב. ברמה האישית, אני מאחלת לעצמי שהשנה אזכה להרחיב את משפחתי ולהתפתח מבחינה מקצועית. במסגרת לימודי התואר הראשון והשני למדתי רבות על תחום הפרעות האכילה ואף פגשתי מקרים של תלמידות המתמודדות עם הפרעות אכילה במסגרת ההתנסות המעשית בבתי הספר. כאשר חקרתי לעומק את הידע הקיים אודות אנורקסיה נרווזה הבחנתי כי קיימים מעט מאוד מחקרים העוסקים בחוויה האנורקטית, מה שהוביל אותי לבחור בפרויקט המחקר הנוכחי.

אודות המחקר-

כ-0.5%-1% מכלל אוכלוסיית הנערות בגיל ההתבגרות המאוחרת והנשים בגיל הבגרות הצעירה סובלות מאנורקסיה נרווזה ((Goldstein & Gvion ,2018. בדומה לחברה המערבית המודרנית, החברה הישראלית, מתמודדת גם היא עם שיעור גבוה של הפרעות אכילה ופרוגנוזה לא טובה (היוש, היישריק, יצחק-מונסונגו ולזובסקי, 2013). בעוד שהשיח האקדמי בישראל אודות אנורקסיה נרווזה עוסק ברובו באטיולוגיה ואפידמיולוגיה של ההפרעה, מעט מאוד מחקרים עסקו בסובייקטיביות של נשים אנורקטיות. במחקר שלי אבקש להעמיק את הידע על 'החוויה האנורקטית' בדיעבד ולהתמקד באופן שבו אנורקטיות לשעבר מספרות את סיפור חייהן. לשם כך, אבחן איזה שיחים הן מאמצות על מנת להסביר את ההפרעה ומה ניתן ללמוד מסיפור חייהן על ההנחות התרבותיות הרווחות בתקופתנו אודות יופי, נשיות, תפקידי מגדר ואימהות. הפרעות אכילה (Eating Disorder) הן התנהגויות פתולוגיות הבאות לידי ביטוי בדפוסי אכילה לא תקינים. התסמונות העיקריות של הפרעות האכילה הן אנורקסיה נרווזה(AN) , בולימיה נרווזה (BN) והפרעת אכילה בולמוסית (BED). על פי האגודה הלאומית לאנורקסיה נרווזה והפרעות נלוות (ANAD) הפרעת אכילה הינה ההפרעה הנפשית עם אחוז התמותה הגבוה ביותר. אנורקסיה נרווזה (Anorexia Nervosa), נושא המחקר שלי, מתאפיינת בסירוב לשמור על משקל גוף נורמלי המלווה בפחד מהשמנה ועלייה במשקל, עיוות בתפיסת הגוף וצורתו וצמצום אכילה קיצוני המוביל לירידה במשקל ואף למוות (American Psychiatric Association (APA),2013). החל מהרבע האחרון של המאה ה-19 עברו ההסברים לאנורקסיה נרווזה גלגולים רבים עד להמשגתה בשנות ה-80 של המאה ה-20, כהפרעה הנגרמת על ידי גורמים מרובים (Garner& Garfinkel, 1982). מנקודת מבט היסטורית, הודגשו תחילה ההיבטים הביו-רפואיים, לאחר מכן הורחבה התפיסה ונוסף ההיבט הפסיכולוגי ומאוחר יותר הוגדרה ההפרעה כמחלה פסיכוסומאטית. מאז, נחקרה ההפרעה מנקודות ראות שונות ופותחו תאוריות פסיכו-דינאמיות, סוציולוגיות, פמיניסטיות, התפתחותיות, התנהגותיות ומשפחתיות המבקשות להסבירה. תאוריות אלו מציעות הסברים שונים להפרעה. ההסברים הביו-מדיקלים מתמקדים בחקר תהליכים מולדים ומוקדמים, באבנורמליות ביולוגית ובגורמים תורשתיים. ההסברים הפסיכולוגים מתמקדים בגורמים אישיותיים המאפיינים את החולות באנורקסיה נרווזה, באחריות המשפחתית ובמערכת היחסים עם האם. ההסברים התרבותיים חברתיים מתמקדים באימוץ תרבות הרזון, בהשפעת תעשיות הדיאטה, הפרסום והתקשורת והשינויים הקיצוניים בזהות ותפקידי האישה לאורך השנים. בהלימה למתרחש במערב, השיח האקדמי בישראל אודות אנורקסיה נרווזה עוסק ברובו באטיולוגיה ואפידמיולוגיה של ההפרעה ומצביע על קריטריונים אבחוניים ושכיחות דומה. בשל הדמיון התפתחה הסברה לפיה אנורקסיה נרווזה מהווה תגובה זהה לסיבות של 'התרבות המערבית המודרנית' ומכאן ההנחה כי המשמעות בעבור הנשים האנורקטיות היא זהה (גולדין,2002). אולם מעט המחקרים שעסקו בסובייקטיביות של נשים אנורקטיות ישראליות מצביעים על משמעויות הטרוגניות באשר לחוויה זו ( גולדין, 2002; Eli,2014 ;(Gooldin, 2008. באמצעות ראיונות עומק נרטיבים אבחן אילו שיחים/תאוריות/הסברים מגייסות אנורקטיות לשעבר בכדי להסביר את האנורקסיה ממנה סבלו וכיצד הסברים אלו מעצבים את תפיסת האחריות באשר להיווצרותה של ההפרעה. כמו כן, אבקש ללמוד על האופן שבו הן מנהלות את חווית האשמה והבושה ומה תפקיד ההסברים המוצעים להפרעה בעיצוב זהותן. למרות שמספר אנתרופולוגיות וסוציולוגיות ניסו להתחקות אחר הסובייקטיביות האנורקטית ולהביאה אל קידמת הבמה, נראה כי גוף הידע העוסק בתהליכי עיצוב זהות של נשים אנורקטיות לא מספק. בחינת עולמן הנחווה של נשים אנורקטיות לשעבר בישראל יכול ללמד אותנו על האופן שבו הן מאתגרות, אם בכלל, את ההנחות וההסברים המכלילים להפרעה כמו גם את הסיבות לדבוק בה. הגדרת הנשים כאנורקטיות טומנת בחובה מנעד רחב של קשיים והתמודדויות במישורים רבים. הן נאלצות להתמודד עם החולי הגופני והנפשי, תקופות האשפוז הארוכות, תחושות האשמה, הבושה והסטיגמה החברתית שמעיבה וצורמת. בשל תפקידו הדומיננטי של השיח המקצועי בתחומי הפרעות הנפש, ישנה חשיבות רבה להשמיע את הקול המודר והשונה של מי שחוותה את ההפרעה, כך שיהדהד מעלה. הבחירה לחקור את תחום הפרעות האכילה נבעה מהרצון להבין לעומק את מורכבותה של הפרעת האנורקסיה נרווזה ולהסיר במידת מה את הערפל האופף אותה. כאשר העמקתי את הידע התאורטי לא יכולתי להתעלם מהנדבך החסר בדבר חוויותיהן של נערות ונשים שהתמודדו בעצמן עם ההפרעה. כיום, אני נמצאת בשלב איסוף הנתונים במהלכו אני מראיינת נשים מופלאות ואמיצות המסכימות להכניס אותי לביתן ולליבן ולשתף אותי בחוויותיהן. לאחר סיום הראיונות אגש לניתוח הנתונים כמו גם למלאכת הכתיבה. מחקר שכזה יכול להעמיק את הידע אודות התפיסות התרבותיות של נשים אודות יופי, רזון ונשיות. כמו כן, הבחירה לעסוק בנשים שחלו בעבר באנורקסיה, כפי שטרם נעשה בישראל, עשויה ללמד אותנו על תהליך ההחלמה, אם בכלל ועל ההתמודדות הפרטית והציבורית בשנים שלאחר המחלה. אני מאמינה כי בכוחו של מחקר זה להעלות את המודעות ל'חוויה האנורקטית' בקרב אנשי מקצוע, מטפלים ואנשי חינוך הבאים במגע עם נערות ונשים אנורקטיות ובכך ולהפחית את רמות התסכול שמעוררת אוכלוסייה זו בעקבות הקושי להבין את המניעים להתנהגותן. לבסוף, מחקר זה, מבקש לחתור להבנת המדיניות החברתית והמבנה המגדרי הקיים בחברה בו חיות נשים ובכך לסייע בקידומם ושיפור חייהן.

חברי הוועדה היקרים, ברצוני להודות לכם מקרב לב על הנכונות לשקול את מועמדותי לקבלת המלגה. תרומה נדיבה זו תאפשר לי להשלים את כתיבת המחקר ובכך להשמיע את קולן הייחודי של נשים רבות ולקדם את הידע אודות ההתמודדות עם אנורקסיה נרווזה.

תודה רבה

נויה